*****

ΑΠΟΦΑΣΗ ΤΗΣ ΕΠΙΤΡΟΠΗΣ

της 8ης Ιουλίου 1985

για τη χορήγηση άδειας στο Βασίλειο της Δανίας να εφαρμόσει κοινοτική επίβλεψη των εισαγωγών τομάτας, καταγωγής Ισπανίας, που τίθενται σε ελεύθερη κυκλοφορία στα άλλα κράτη μέλη

(Το κείμενο στη δανική γλώσσα είναι το μόνο αυθεντικό)

(85/399/ΕΟΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας, και ιδίως το άρθρο 115 πρώτο εδάφιο,

την απόφαση 80/47/ΕΟΚ της Επιτροπής της 20ής Δεκεμβρίου 1979 σχετικά με τα μέτρα επίβλεψης και προστασίας που μπορούν να λάβουν τα κράτη μέλη, μετά από χορήγηση άδειας, για τις εισαγωγές ορισμένων προϊόντων καταγωγής τρίτων χωρών που έχουν τεθεί σε ελεύθερη κυκλοφορία σε ένα άλλο κράτος μέλος (1), και ιδίως το άρθρο 2 και το άρθρο 3 παράγραφος 1,

Εκτιμώντας:

ότι η δανική κυβέρνηση υπέβαλε στην Επιτροπή αίτηση, σύμφωνα με το άρθρο 115 πρώτο εδάφιο της συνθήκης, για να της χορηγηθεί άδεια να εφαρμόσει προστατευτικά μέτρα έναντι της τομάτας της διάκρισης 07.01 Μ ΙΙ του Κοινού Δασμολογίου, καταγωγής τρίτων χωρών, που τίθεται σε ελεύθερη κυκλοφορία στα άλλα κράτη μέλη·

ότι η εισαγωγή στη Δανία των προϊόντων αυτών καταγωγής τρίτων χωρών υπόκειται, με βάση το άρθρο 22 του κανονισμού (ΕΟΚ) αριθ. 1035/72 για την κοινή οργάνωση της αγοράς οπωροκηπευτικών (2), όπως τροποποιήθηκε τελευταία από τον κανονισμό (ΕΟΚ) αριθ. 1332/84 (3), σε εθνικά μέτρα· ότι, στο πλαίσιο αυτό, η Δανία απαγορεύει την εισαγωγή τομάτας καταγωγής τρίτων χωρών κατά το διάστημα από 1ης Μαΐου μέχρι 31 Οκτωβρίου κάθε έτους·

ότι, λόγω των μέτρων αυτών, υπάρχουν διαφορές στους όρους στους οποίους υπόκεινται οι εισαγωγές των προϊόντων αυτών στα διάφορα κράτη μέλη·

ότι, όσον αφορά την εθνική παραγωγή, οι πληροφορίες που έλαβε η Επιτροπή δείχνουν ότι οι εισαγωγές στη Δανία των προϊόντων αυτών καταγωγής τρίτων χωρών ανέρχονταν σε 5 737 τόνους το 1982, σε 5 952 τόνους το 1983, σε 6 512 τόνους το 1984· ότι στο πλαίσιο αυτό οι εισαγωγές καταγωγής Ισπανίας (περιλαμβανομένων των Καναρίων Νήσων) ανέρχονταν κατά την ίδια περίοδο σε 5 114 τόνους, 5 600 τόνους και 6 146 τόνους αντίστοιχα·

ότι οι δανικές αρχές τόνισαν ότι οι εισαγωγές καταγωγής Ισπανίας (συμπεριλαμβανομένων των Καναρίων) προέρχονται βασικά από άλλα κράτη μέλη·

ότι η εγχώρια παραγωγή της Δανίας που διατέθηκε στο εμπόριο ανήλθε σε 16 678 τόνους το 1982, σε 16 228 τόνους το 1983 και σε 17 327 τόνους το 1984·

ότι η εγχώρια κατανάλωση τομάτας ήταν 24 753 τόνοι το 1982, 25 240 τόνοι το 1983 και 26 330 τόνοι το 1984· ότι το μερίδιο της αγοράς της εγχώριας παραγωγής παρέμεινε σταθερό κατά την εξεταζόμενη περίοδο σε 60 %, ενώ το μερίδιο της αγοράς που κατέχουν οι τρίτες χώρες αυξήθηκε ελαφρά από 23 % σε 25 %·

ότι το κόστος παραγωγής στη Δανία αυξάνεται, ιδίως επειδή αυξάνονται οι τιμές της ενέργειας που χρειάζεται για τη θέρμανση των θερμοκηπίων·

ότι, λαμβανομένων υπόψη των στοιχείων που αναφέρθηκαν παραπάνω σχετικά με την εξέλιξη των βασικών οικονομικών παραγόντων που χαρακτηρίζουν την κατάσταση της δανικής παραγωγής, δεν φαίνεται ότι πληρούνται στο παρόν στάδιο οι όροι που καθορίζονται στο άρθρο 3 της απόφασης 80/47/ΕΟΚ για την εφαρμογή των μέτρων, δυνάμει του άρθρου 115 της συνθήκης, που απαγορεύουν την εισαγωγή στη Δανία τομάτας καταγωγής τρίτων χωρών·

ότι, έχοντας υπόψη την εξέλιξη των εισαγωγών τομάτας καταγωγής Ισπανίας (περιλαμβανομένων των Καναρίων) στη Δανία και στην υπόλοιπη Κοινότητα και τον κίνδυνο ότι θα υπάρχουν εκτροπές του εμπορίου που θα μπορούν να προκαλέσουν απρόβλεπτες οικονομικές δυσχέρειες, πρέπει να επιτραπεί στη Δανία να υποβάλει, μέχρι τις 31 Οκτωβρίου 1985, τις εισαγωγές αυτές σε ενδοκοινοτική επίβλεψη, σύμφωνα με το άρθρο 2 της απόφασης 80/47/ΕΟΚ, για να διαπιστωθεί γρήγορα κάθε εξέλιξη που θα δικαιολογούσε την εφαρμογή των παραπάνω προστατευτικών μέτρων,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Χορηγείται άδεια στο Βασίλειο της Δανίας να θέσει μέχρι τις 31 Οκτωβρίου 1985, σύμφωνα με το άρθρο 2 της απόφασης 80/47/ΕΟΚ, σε ενδοκοινοτική επίβλεψη τις τομάτες της διάκρισης 07.01 Μ ΙΙ του Κοινού Δασμολογίου (κώδικας ΝΙΜΕΧΕ 07.01-77) καταγωγής Ισπανίας (περιλαμβανομένων των Καναρίων), που τίθενται σε ελεύθερη κυκλοφορία στα άλλα κράτη μέλη.

Άρθρο 2

Η παρούσα απόφαση απευθύνεται στο Βασίλειο της Δανίας.

Βρυξέλλες, 8 Ιουλίου 1985.

Για την Επιτροπή

Willy DE CLERCQ

Μέλος της Επιτροπής

(1) ΕΕ αριθ. L 16 της 22. 1. 1980, σ. 22.

(2) ΕΕ αριθ. L 118 της 20. 5. 1972, σ. 1.

(3) ΕΕ αριθ. L 130 της 16. 5. 1984, σ. 1.